Spesialiste by die intensiewe sorg-eenheid by die Tygerberg-hospitaal het 'n nuwe kollega wat infeksie-bestand is om hulle te help om saalrondtes by Covid-19-pasiënte te doen. "Quintin" – soos hulle 'hom' noem – is 'n Double Robotic 'robot' wat spesialiste help om 'virtuele' saalrondtes te doen – selfs van die huis af – indien hulle nie fisies daar kan wees nie.
"Die gebruik van hierdie toestel sal ons daartoe in staat stel om 'n diens te lewer, aangesien ons skaars vaardighede het."
Die idee daarvan om robotte te gebruik het tot stand gekom as gevolg van "'n kombinasie van denke van verskeie mense," het Koegelenberg gesê. "Ons het begin wonder hoe ons meer mense sou kon help indien ons self sou begin siek word."
Sy vrou, dr Suretha Kannenberg, 'n dermatoloog, het hom vertel van hierdie toestel.
"Op Woensdag 18 Maart, oppad huis toe na baie vergaderings, het ek begin wonder of dit moontlik sou wees om 'virtuele' saalrondtes in die ISE te doen. Ek het my vrou gebel en my gedagtes met haar gedeel. Ek het gedink daaraan om 'n deftige 'nanny cam' te gebruik wat sy 'n paar jaar gelede gekoop het.
"Sy het voorgestel dat ons eerder die Sunskill laboratorium se Double Robotic 'robot' gebruik [Sunskill is 'n moderne kliniese opleidingsfasiliteit by die FGGW]. Ek was nie bekend met hierdie toestel nie. Die volgende dag het ek met professor Ian Vlok van die FGGW se Afdeling Neurochirurgie en die Sunskill se fasiliteitsbestuurder, Bronwyn Stockenstrom, 'n ontmoeting gehad, en hulle het my vinnig touwys gemaak oor hoe om die Double Robotic 'robot' te gebruik. Die SunSkill-laboratorium het sonder enige huiwering ingestem dat die robotte in die ISE gebruik kon word totdat die pandemie verby is.
Die "robot", wat lyk soos 'n tablet-rekenaar en twee wiele het, gebruik 'n giroskoop en versnellingsmetersensors in die basis, en kan beheer word deur middel van 'n skootrekenaar, 'n tablet of 'n slimfoon. Dit maak kommunikasie tussen dokter en pasiënt moontlik deur 'n mikrofoon en 'n zoom-funksie, en kan vitale tekens deurgee van hoogs aansteeklike pasiënte.
"Hierdie was werklik 'n spanpoging – en so 'n samebindende ondervinding," het Koegelenberg gesê.
Vlok, wat aan die hoof staan van die aktiwiteite van die Sunskill-laboratorium, het die volgende te sê gehad: "Die Sunskill kliniese-opleidingsfasiliteit gebruik wêreldklastegnologie om die vaardighede van ons nagraadse student by die Stellenbosch Universiteit te ontwikkel. Die robotte het ons toegang gegee tot internasionale en nasionale kenners in hulle onderskeie velde wat die opleiding en onderrig kan lei deur middel van hulle virtuele teenwoordigheid. Nou stel dieselfde tegnologie ons in staat om met veiligheid pasiënte te nader en te bestuur in 'n hoë-risiko omgewing, en dit verlaag die risiko vir ons personeellede. Ek hoop werklik dat hierdie samewerking nie net 'n positiewe uitwerking sal hê tydens die pandemie nie, maar dat dit ook die deure sal oopmaak vir verdere innovering en samewerking."